SKRIFTLIG FORESPØRGSEL P-0179/02

af Geoffrey Van Orden (PPE-DE) til Kommissionen

(29. januar 2002)

Om: Cypern

Hvor megen finansiel støtte før tiltrædelsen er der blevet bevilget Cypern?

Hvilke dele af denne finansielle støtte er blevet udbetalt til forberedelse af det nordlige Cypern? Er der afsat nogen støttebeløb specielt til fremtidige projekter i det nordlige Cypern i tilfælde af en løsning af Cypern-spørgsmålet?

Svar afgivet på Kommissionens vegne af Günter Verheugen

(15. marts 2002)

Efter fjerde finansprotokols udløb ved udgangen af 1999 vedtog Rådet forordning (EF) nr. 555/2000 af 13. marts 2000 om iværksættelsen af foranstaltninger som led i førtiltrædelsesstrategien for Republikken

Cypern og Republikken Malta, der blev fulgt af det første tiltrædelsespartnerskab for Cypern i maj 2000. Det samlede førtiltrædelsesbudget for Cypern i perioden 2000-2004 udgør 57 mio. EUR. Disse førtiltrædelsesmidler skal finansiere samarbejdsprojekter og -aktiviteter, som er en prioritet i tiltrædelsesforberedelserne. En tredjedel af midlerne skal anvendes til finansiering af projekter for begge samfund (aktiviteter til støtte for foreningen af de to cypriotiske samfund).

Førtiltrædelsesbevillingen for år 2000 (9 mio. EUR) skal anvendes til aktiviteter på følgende områder: beskatning, told, Schengen-informationssystemet, administrativt samarbejde, projekter for de to samfund samt deltagelse i EF-programmer i uddannelsessektoren (Socrates, Leonardo, Ungdom).

De vigtigste projekter, der er planlagt i henhold til 2001-tildelingen (11,5 mio. EUR), omfatter følgende aktiviteter: projekter for de to samfund, moms- og toldharmonisering, modernisering af statslaboratorierne, spildevandsanlæg i byerne samt deltagelse i EU-programmer. Gennemførelsen af disse projekter forventes indledt i 2002.

Som nævnt ovenfor er der planlagt flere projekter for begge samfund i budgettet for 2000 og 2001. EU vil bidrage med 6,3 mio. EUR til byfornyelse og bevarelse af historisk kulturarv som led i den overordnede plan for Nicosia. Formålet med planen er at bevare den kulturelle og historiske arv i bykernen inden for murene og derved skabe nyt incitament for private investeringer og forbedre bymiljøet. Projektet vil blive gennemført gennem UNOPS (FN's kontor for projektgennemførelse under UNDP), der har været aktivt i forbindelse med Nicosia-planen siden 1998. EU yder også 0,3 mio. EUR til fagforeningerne til at forbedre forbindelserne mellem græsk-cypriotiske og tyrkisk-cypriotiske fagforeninger og for at udvikle fælles interesser på baggrund af tiltrædelsen af EU. En kommunikationsstrategi (0,2 mio. EUR) skal øge offentlighedens bevidsthed om og interesse i EU blandt både græsk-cyprioter og tyrkisk-cyprioter.

For så vidt angår deltagelse i EU-programmer tager Cypern i øjeblikket del i Media II, Life II, det femte program for forskning og teknologisk udvikling, Socrates, Leonardo, Ungdom og det tredje flerårige program for små og mellemstore virksomheder. For at strømline EU's retlige procedurer og derved lette Cyperns fremtidige deltagelse i EU-programmer er der ved at blive indgået en aftale mellem EU og Cypern om fastlæggelse af de generelle principper for sådan deltagelse.

Hvis Cypern-spørgsmålet finder en løsning, vil der blive behov for yderligere EU-bistand i 2003 som hjælp til den nordlige del af øen i forberedelserne til landets medlemsskab gennem tilpasning og gennemførelse af gældende fællesskabsret. Bistanden vil også give mulighed for at sætte gang i de nødvendige genopbygningsbestræbelser. I tilfælde af en løsning af konflikten, vil Kommissionen foreslå, at man anvender de relevante budgetinstrumenter til at sikre, at de nødvendige midler stilles til rådighed.

Endelig vil en sådan fredspakke også give mulighed for en gnidningsløs forberedelse af de foranstaltninger til et beløb i størrelsesordenen 200 mio. EUR, som Kommissionen har peget på i de fælles finansielle rammer for tiltrædelsesforhandlingerne(1), for at bistå den nordlige del af øen med at indhente udviklingen efter tiltrædelsen.

(1) SEK(2002) 102.